CELEX: 62012CN0227
Language: fi
Date: 2012-05-14 00:00:00
Title: Asia C-227/12: Ennakkoratkaisupyyntö, jonka Rechtbank Amsterdam (Alankomaat) on esittänyt 14.5.2012 — Koninklijke Luchtvaart Maatschappij N.V. ja TUI Airlines Nederland B.V., toimien nimellä ArkeFly, v. Staatssecretaris van Infrastructuur en Milieu

18.8.2012   
            
            
               FI
            
            
               Euroopan unionin virallinen lehti
            
            
               C 250/8
            
         Ennakkoratkaisupyyntö, jonka Rechtbank Amsterdam (Alankomaat) on esittänyt 14.5.2012 — Koninklijke Luchtvaart Maatschappij N.V. ja TUI Airlines Nederland B.V., toimien nimellä ArkeFly, v. Staatssecretaris van Infrastructuur en Milieu
   (Asia C-227/12)
   2012/C 250/14
   Oikeudenkäyntikieli: hollanti
   
      Ennakkoratkaisua pyytänyt tuomioistuin
   
   Rechtbank Amsterdam
   
      Pääasian asianosaiset
   
   
      Valittajat: Koninklijke Luchtvaart Maatschappij N.V. ja TUI Airlines Nederland B.V., toimien nimellä ArkeFly
   
      Vastapuoli: Staatssecretaris van Infrastructuur en Milieu
   
      Ennakkoratkaisukysymykset
   
   
               1)
            
            
               Onko asetuksen (1) 7 ja 16 artiklaa unionille lojaalisuutta koskeva periaate huomioon ottaen tulkittava siten, että kyseiset artiklat (yhdessä kansallisen lainsäädännön kanssa) antavat vastapuolen kaltaiselle julkisen vallan elimelle toimivallan tai luovat niille velvollisuuden toteuttaa valvontatoimenpiteitä lentoliikenteenharjoittajia kohtaan, jos matkustajille ei makseta viivästymiskorvausta, vaikka kyseisten matkustajien käytössä tätä varten on Montrealin yleissopimuksen (2) 33 artiklassa määrätty mahdollisuus nostaa kanne tuomioistuimessa?
            
         
               2)
            
            
               Jos edelliseen kysymykseen vastataan myöntävästi, liittyykö valvontatoimien mahdollisuuteen myös nyt kyseessä olevan kaltaisten hallinnollisten velvoitteiden, joihin liittyy uhkasakko, määrääminen?
            
         
               3)
            
            
               Onko tältä osin vielä merkitystä sillä:
               
                           a)
                        
                        
                           ovatko lentoliikenteenharjoittajat antaneet matkustajille tietoa tällaisista oikeuksista?
                        
                     
                           b)
                        
                        
                           onko silloin, kun kyseessä on asetuksen 14 artiklan puutteelliseksi väitetty noudattaminen, lentoliikenteenharjoittajille määrätty ennen velvoitteen, johon liittyy uhkasakko, määräämistä sanktio kyseisen artiklan noudattamatta jättämisestä?
                        
                     
                           c)
                        
                        
                           ovatko kyseessä olevat matkustajat ilmoittaneet lentoliikenteenharjoittajille, haluavatko he saada korvauksen?
                        
                     
                           d)
                        
                        
                           että vastapuoli ei ole valinnut instrumentiksi velvoitetta, johon liittyy teettämisuhka (jolloin vastapuoli maksaa korvauksen matkustajille itse lentoliikenteenharjoittajien kustannuksella, elleivät lentoliikenteenharjoittajat täytä velvoitettaan), vaan se on valinnut instrumentiksi velvoitteen, johon liittyy uhkasakko (jolloin silloin, kun lentoliikenteen harjoittajat eivät täytä velvoitettaan, niiden on maksettava vastapuolelle summa, joka suuruudeltaan vastaa maksettavien korvausten yhteismäärää ja joka ohjataan yhteisiin varoihin)?
                        
                     
         
      (1)  Matkustajille heidän lennolle pääsynsä epäämisen sekä lentojen peruuttamisen tai pitkäaikaisen viivästymisen johdosta annettavaa korvausta ja apua koskevista yhteisistä säännöistä sekä asetuksen (ETY) N:o 295/91 kumoamisesta 11.2.2004 annettu Euroopan parlamentin ja neuvoston asetus (EY) N:o 261/2004 (EUVL L 46, s. 1).
   
      (2)  Tiettyjen kansainvälistä ilmakuljetusta koskevien sääntöjen yhtenäistämisestä Montrealissa 28.5.1999 tehty yleissopimus, joka on hyväksytty 5.4.2001 tehdyllä neuvoston päätöksellä 2001/539/EY (EYVL L 194, s. 38).